I næsten et år har svaret fra Udlændinge- Integrations- og Boligministeriet været det samme, når Politiken har spurgt, hvor langt ministeriet er med at forsøge at ændre den omdiskuterede Statsløsekonvention.

»Regeringen overvejer fortsat den nærmere fremgangsmåde for, hvordan kontakten til UNHCR bør etableres«, som ministeriet svarede så sent som i sidste måned.

Et svar, der flere gange har fået Dansk Folkeparti op i det røde felt, for hvor svært kan det være at skrive et brev eller gribe telefonen, har indfødsretsordfører Christian Langballe (DF) tordnet og truet med bål og brand - eller i hvert fald samråd med minister Inger Støjberg.